Mandag aften valgte en alkoholpåvirket 56-årig mand at sætte sig bag rattet af en bil. Det er en bilejer på Rughaven i Aalborg godt træt af her til morgen. For spritbilisten formåede ikke at styre uden om den parkede bil, og straks efter sammenstødet stak han af fra gerningsstedet til fods. - Det var nu ikke et større arbejde at finde frem til ham. For han efterlod sin havarerede bil, og via nummerpladen fandt vi hans adresse. En patrulje kunne kort efter anholde den spirituspåvirkede mand på hans bopæl kort derfra, fortæller vagtchef Poul Badsberg fra Nordjyllands Politi. Manden er nu anholdt og sigtet for spirituskørsel.

Referat:
Spritbilist flygtede, efter han påkørte parkeret bil i sit eget nabolag.